**Amanda Koçi** (s. 16. helmikuuta 1994 Milwaukee, Wisconsin, Yhdysvallat), tunnetaan taiteilijanimellä **Ava Max**, on yhdysvaltalainen laulaja-lauluntekijä. Hänen läpimurtokappaleensa oli "Sweet but Psycho", joka saavutti singlelistan ensimmäisen sijan muun muassa Norjassa, Ruotsissa, Suomessa ja Tanskassa. Hän julkaisi debyyttialbuminsa *Heaven & Hell* vuonna 2020 ja sen hittikappaleita ovat muun muassa "Kings & Queens" ja "Who’s Laughing Now".

Tausta
------

Amanda Koçi syntyi albaanivanhemmille Milwaukeessa, Wisconsinissa. Hänen äitinsä on koulutukseltaan oopperalaulaja. Muuttaessaan 1990-luvun alussa Yhdysvaltoihin hänen vanhempansa eivät osanneet englantia ja joutuivat tekemään kolmea työtä elättääkseen perheensä. Kahdeksanvuotiaana Amanda muutti vanhempiensa ja isoveljensä kanssa Virginiaan, jossa hän osallistui Radio Disneyn luotsaamiin laulukilpailuihin. Hän keksi Avan kutsumanimekseen 13-vuotiaana, koska koki Amanda-nimen "vieraaksi". Aloittaessaan artistiuransa hän lisäsi taiteilijanimeensä Maxin, jotta nimi olisi yhtäaikaa naisellinen ja maskuliininen.

Teini-ikäisenä Max yritti vuoden verran musiikkiuraa Los Angelesissa. Sieltä hän siirtyi joksikin aikaa Etelä-Carolinaan, jossa hän kirjoitti parisuhteista kertovia lauluja. Max muutti takaisin Los Angelesiin 17-vuotiaana.

Musiikkiura
-----------

Ava Maxin musiikkiuran alku oli kivinen. Levytuottajat hylkäsivät hänen demojaan vuosien ajan ja hän harkitsi jo musiikkialan jättämistä. Vuonna 2014 Max tapasi veljensä tuttavan, kanadalaisen tuottaja Cirkutin. He alkoivat työstää musiikkia yhdessä ja Maxin debyytti "Anyone but You" julkaistiin vuonna 2016 SoundCloudissa. Kappaleen saama huomio johti lopulta levytyssopimukseen Atlantic Recordsin kanssa.

Vuonna 2018 Max julkaisi kolme promootiosingleä ennen varsinaista läpimurtoaan. Elokuussa julkaistiin hänen ensimmäinen virallinen singlensä "Sweet but Psycho", joka nousi listojen kärkeen 26 maassa, kuten Saksassa, Ruotsissa, Sveitsissä ja Uudessa-Seelannissa. Se pysyi Britannian listaykkösenä neljä viikkoa ja nousi Billboard Hot 100-listalla parhaimmillaan sijalle 10. Maaliskuussa 2019 julkaistu single "So Am I" pääsi top 10:een useissa Euroopan maissa. Maxin seuraava single "Torn" julkaistiin 17. elokuuta ja aiemmin SoundCloudissa julkaistu "Salt" ilmestyi singlenä 12. joulukuuta 2019. Vuoden lopussa Max julkaisi yhteistyönä DJ Alan Walkerin kanssa kappaleen "Alone, Pt. II".

Maaliskuussa 2020 Max julkaisi kappaleen "Kings & Queens" johtosinglenä tulevalta debyyttialbumiltaan. Itse albumi, *Heaven & Hell*, ilmestyi 18. syyskuuta 2020 ja pääsi muun muassa Britannian albumilistalla toiselle sijalle. Marraskuussa albumilta julkaistiin bonuskappaleena "My Head & My Heart", joka on osittainen mukaelma ATC:n vuoden 2000 kappaleesta "Around the World (La La La La La)".

Max ilmoitti kesäkuussa 2022 tulevan toisen studioalbuminsa olevan nimeltään *Diamonds & Dancefloors*. Johtosinglenä julkaistiin "Maybe You’re the Problem".

Max esiintyi ensi kerran Suomessa vuoden 2023 Ilosaarirockissa.

Julkinen imago ja vaikutteet
----------------------------

Ava Max on pääasiassa pop- ja dance pop-laulaja. Hänen useat kappaleensa käsittelevät naisten voimaannuttamista. Maxin esikuvia ovat olleet muun muassa Mariah Carey, Madonna, Christina Aguilera ja Lady Gaga.

Max tunnetaan julkisuudessa myös omalaatuisesta hiustyylistään; hänen platinanvaaleat hiuksensa on leikattu yhdeltä puolelta polkaksi, toisella puolella ne on jätetty pitkiksi. Tyyliä kutsutaan nimellä "Max Cut". Max pukeutuu usein näyttäviin asuihin, muutoin hän ei omien sanojensa mukaan välitä julkisuudessa olosta.

Diskografia
-----------

### Albumit

* *Heaven & Hell*  (2020)
* *Diamonds & Dancefloors*  (2023)

### Singlet

* "Sweet but Psycho" (2018)
* "So Am I" (2019)
* "Torn" (2019)
* "Tabú" (Pablo Alboránin kanssa, 2019)
* "Salt" (2019)
* "Alone, Pt. II" (Alan Walkerin kanssa, 2019)
* "Kings & Queens" (2020)
* "Who’s Laughing Now" (2020)
* "OMG What’s Happening" (2020)
* "Christmas Without You" (2020)
* "My Head & My Heart" (2020)
* "EveryTime I Cry" (2021)
* "The Motto" (Tiëston kanssa, 2021)
* "Maybe You’re the Problem" (2022)
* "Million Dollar Baby" (2022)
* "Weapons" (2022)
* "Dancing’s Done" (2022)
* "One of Us" (2023)
* "Ghost" (2023)
* "Car Keys (Ayla)" (Alokin kanssa, 2023)
* "Choose Your Fighter" (elokuvasta Barbie, 2023)
* "Whatever" (Kygon kanssa, 2024)
* "My Oh My" (2024)

### Promosinglet

* "Anyone but You" (2016)
* "My Way" (2018)
* "Slippin" (feat. Gashi, 2018)
* "Not Your Barbie Girl" (2018)
* "Blood, Sweat & Tears" (2019)
* "Freaking Me Out" (2019)
* "On Somebody" (2019)
* "Cold as Ice" (2023)

### Vierailijana

* "Clap Your Hands" (Le Youth, 2017)
* "Into Your Arms" (Witt Lowry, 2018)
* "Make Up" (Jason Derulo & Vice, 2018)
* "Slow Dance" (AJ Mitchell, 2019)
* "Stop Crying Your Heart Out" (BBC Radio 2 All Stars, 2020)
* "On Me" (Kane Brown & Thomas Rhett, elokuvasta *Scoob!*, 2020)
* "Sad Boy" (R3hab & Jonas Blue, 2021)

Lähteet
-------

1. ↑  Broadway World: Ava Max Takes Control With New Single 'My Way' *Broadway World*. Viitattu 15.11.2018.
2. 1 2  "Ava Max: My parents left Albania in 1990 and lived in a church in Paris for a whole year" (Arkistolinkki) *Belfast Telegraph*.  11.1.2019. Viitattu 21.6.2020.
3. 1 2 3 4  "Ava Max Wants to Bring Dance-Pop Back" (Arkistolinkki) *Rolling Stone*.  16.5.2019. Viitattu 21.6.2020.
4. ↑  "Ava Max Tries to Bring Pop Back" *Vanity Fair*.  13.1.2019. Viitattu 21.6.2020.
5. ↑  "Who is Ava Max? The Sweet but Psycho star soaring up the charts" *Official Charts Company*.  21.11.2018. Viitattu 22.6.2020.
6. ↑  Aniftos, Rania: "Ava Max Finally Drops Fan Favorite Song 'Salt'" *Billboard*. Viitattu 22.6.2020.
7. ↑  Rothman, Madeline: "Ava Max Breaks Down 'Kings & Queens', Her Empowering Call To ArmsR *MTV News*.  12.3.2020. Viitattu 22.6.2020.
8. ↑  Official Album Chart Top 100 Official Charts Company. Viitattu 10.11.2021. (englanniksi)
9. ↑  Shaffer, Claire: Ava Max Interpolates ATC in New Song ’My Head & My Heart’ *Rolling Stone*.  19.11.2020. Viitattu 10.11.2021. (englanniksi)
10. ↑  Gonzalez, Rebekah: Ava Max Covers Herself in Diamonds to Announce New Album *KIIS-FM*.  1.6.2022. Viitattu 14.11.2022. {en }}
11. ↑  Spinelli, Adrian: Ava Max Drops the Opulent New Single 'Million Dollar Baby' *Uproxx*.  1.9.2022. Viitattu 14.11.2022. (englanniksi)
12. ↑  "Ava Max Exlpains the Meaning Behind Her Hit 'Sweet but Psycho'" *warnermusic.co.nz*. Viitattu 22.6.2020.



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |